In memoriam dr. Szabó Ernő

Dr. Szabó Ernő, a Magyar Jogász Egylet Zala Megyei Szervezetének Elnöke életének 77. évében, 2020. december 23. napján tragikus hirtelenséggel elhunyt.

Dr. Szabó Ernő 1944-ben Zalaháshágyon született.

Gimnáziumba Zalaegerszegre járt, majd a Pécsi Tudományegyetem Állam- és Jogtudományi Karán szerzett jogi diplomát. Élete során számos további tanulmányt folytatott és képzettséget szerzett.

Első munkahelye a Zalaegerszegi Járási Tanács VB volt, majd a Kerámia és Cserépkályhagyárnál (jelenlegi Zalakerámia Zrt.) dolgozott jogi előadóként, majd jogtanácsosként.

1974-től a ZALAZÖLDÉRT Rt. jogi és igazgatási önálló osztályvezető-jogtanácsosa lett, majd kereskedelmi igazgatóhelyettes-jogtanácsos, későbbiekben a mb. igazgatói munkakört látta el 1994-ig.

1994-től napjainkig saját tulajdonú cégeiben (PECUNIAAGORA ZRt. és cégcsoportja) dolgozott aktívan, mint jogtanácsos, illetve cégvezető.

A Magyar Jogász Szövetségben, illetve a Magyar Jogász Egyletben tevékenyen részt vett. 1969-től a Zala megyében működő Vállalati Jogtanácsosi Tagozat Tagja és vezetőségi tagja, titkára is volt.

1990-től a Magyar Jogász Egylet Zala Megyei Szervezetének elnöke, ezen tisztségéből adódóan a Magyar Jogász Egylet Elnökségének tagja volt.

A Pannon Jogász Symposionok - amely három ország (Ausztria, Szlovénia és Magyarország) részvételével került lebonyolításra - magas színvonalon történő megrendezése dr. Szabó Ernő nevéhez fűződik. Kiemelkedő volt a Keszthelyen, 1993-ban szervezett XI. Pannon Jogász Symposion, amelyen több, mint 500 fő vett részt. Rendszeresen fő szervezője volt a kétévente megrendezésre kerülő Symposionoknak.

Az évente megtartott Deák Ferenc Jogásznapok színvonalas lebonyolítása is az Ő nevéhez fűződött.

A Jogász Egyletben kifejtett munkájáért 1997-ben Jennersdorfban, a Pannon Jogász Symposionon „Ausztria szolgálatáért” elnevezésű kitüntetés arany fokozatát kaptaaz osztrák igazságügy minisztertől, amely kitüntetés a nem osztrák állampolgár és nem állami tisztségviselő külföldinek adható legmagasabb kitüntetés.

2002. áprilisában a Magyar Jogász Egylet „Szalay László Emlékérem”-mel tüntette ki.

2010. évben Kehidakustány Polgármestere Díszpolgári Címet adományozott részére a Deák-kúria megújulásában, felújításában való tevékeny közreműködéséért.

Szívén viselte a város labdarúgó csapata sorsának alakulását, a mérkőzéseken rendszeresen jelen volt. Több éven keresztül a ZTE Baráti Kör elnöki tisztségét töltötte be. Személyesen, illetve az általa képviselt társaságon keresztül a ZTE FC Zrt. részvényese, azMLSZ Zala Megyei Igazgatóság Fellebbviteli Bizottságának tagja is volt.

2015. márciusában megalapította a „ZTE FC Labdarúgó Utánpótlásáért ALAPÍTVÁNYT”.

Kihívásokkal teli, változatos életutat mondhatott magáénak, szeretett élni. Amit azonban a legjobban szeretett: apának, nagyapának lenni.

Dr. Szabó Ernő temetése Zalaegerszegen, a Göcseji úti temetőben 2020. január 20. napján 11 órakor lesz. Emlékét megőrizzük, nyugodjék békében.